再次韻
作者：高斯得
朝代：宋

paragraphs: 神仙不求三朶花，顔色不求陰麗華。
但願時清風日好，娛此無裘癡鈍老。
花光雲錦柳麴塵，買春不用孔方兄。
止過寂寂還寂寂，有弟有弟遠方集。
客來我常爲段干，長恐高卧驚袁安。
踉鏘開門門措指，爲見阿同無量喜。
阿同爾來新詩多，句法不減水部何。
盎然醺人如酒美，夢回牙頰聞餘旨。
我詩端如食小鮮，間厠八珍徒赧然。
掀髯浩歌不能止，酒酣一麾鐵如意。
高樓搥碎謫仙狂，茫茫宇宙隘而妨。
手捋虎須終不悔，謫仙與我如龔隗。